Pernille Vermund (LA), 2025-03-25:
Vi har en forpligtelse til at passe på vores natur.
Den dårlige tilstand i store dele af vores havmiljø kræver handling, og i Liberal Alliance benytter vi gerne enhver lejlighed til at sikre, at vi i Danmark får mere urørt og beskyttet natur, også på havet.
Blandt andet derfor var midler til to marine naturnationalparker i henholdsvis Lillebælt og Øresund en væsentlig prioritering for mig og Liberal Alliance under forhandlingerne om den grønne trepart, som vi landede en bred aftale om i efteråret.
Og i Liberal Alliance ville vi da også gerne have bidraget aktivt og positivt til mere natur i aftalerne bag den grønne fond og Havnaturfonden.
Det er vi da ærgerlige over, for vi tror, at begge aftaler ville være blevet bedre, hvis flere naturelskere stod bag.
Men det er som bekendt ikke nogen skam at blive væk, når man ikke er inviteret.
Nu står vi så her og skal behandle et lovforslag, som bl.a. skal muliggøre etableringen af Havnaturfonden – et lovforslag, som giver Havnaturfonden lovhjemmel til at udføre naturgenopretningsprojekter på havet, evidensbaseret forskning, vidensopbygning om sameksistens mellem udbygningen af VE og natur- og miljøhensyn på havet, kortlægning af potentielle genopretningsområder på det danske havareal og udvikling af digital infrastruktur til miljødata samt et værktøj til at gennemføre økosystemanalyse.
Det er alt sammen gode initiativer, som vi i Liberal Alliance bakker op om.
Men selv om formålet med aftalen er at udføre opgaverne så omkostningseffektivt som muligt, er det med havmiljøets nuværende tilstand svært at se, hvordan alle gode formål skal nås for det afsatte beløb.
Det er også tilsvarende svært at forestille sig, at aktiv genopretning af naturen vil have nogen som helst effekt i de områder med de største presfaktorer, hvis ikke der parallelt aftales yderligere passiv genopretning.
I Liberal Alliance har vi tidligere foreslået at udpege de to kommende marine naturnationalparker i Øresund og Lillebælt som almindelige havstrategiområder gennem havstrategidirektivet med de krav til forvaltning, som gælder for denne type af allerede udpegede havstrategiområder.
Helt konkret betyder det, at negative påvirkninger fra aktiviteter som bl.a. råstofindvinding, klapning og fiskeri med bundslæbende redskaber skal udfases helt i de udpegede områder.
En sådan beskyttelse vil medvirke til passiv genopretning og er i kombination med den aftalte reduktion af næringsstofudledning fra den grønne trepart en forudsætning for genopretning af områdernes naturlige økologiske processer.
Da den passive genopretning og udpegning af nye havstrategiområder ikke direkte er en del af naturfondens formål og dermed det lovforslag, som vi behandler i dag, vil vi i Liberal Alliance arbejde for, at den passive genopretning bliver en realitet i aftalen om de to kommende marine naturnationalparker og i den kommende fiskeriaftale.
For uden den passive genopretning risikerer pengene i Havnaturfonden, som vi afsætter i dag til eksempelvis aktiv genopretning som stenrev, udplantning af ålegræs m.v., at være spildte.
Vores unikke danske havmiljø har helt enkelt brug for mere beskyttelse og genopretning, end Havnaturfonden med sit nuværende budget og formål kan løse.
Et andet element af lovforslaget, som vi behandler i dag, er en ændring af lov om maritim planlægning.
Konkret foreslås det dels at smidiggøre processen for midlertidig arealanvendelse på havet til forskning, udvikling eller test med henblik på grønne løsninger, dels at tydeliggøre, at offentlige myndigheder har en ret og pligt til at afslå en ansøgning om tilladelse til arealanvendelse, hvis ansøgningen er i strid med havplanen.
Men vi er bekymrede for at give ministeren lettere adgang til at dispensere fra havplanen.
Efter en lang proces, hvor Vadehavet, der som bekendt er så unikt et naturområde, at det er udpeget til UNESCO Verdensarv, var i spil som mulig placering til et testcenter for 450 m høje kæmpevindmøller, så ser vi i Liberal Alliance et behov for at sikre os, at dagens lovforslag ikke åbner for lignende forsøg på industrielt hærværk af vores unikke natur.
Tak for ordet.